钦定古今图书集成/理学汇编/经籍典/第140卷 > 《汉韩婴诗外传四》 > 《园有桃》
## 钦定古今图书集成/理学汇编/经籍典/第140卷 > 《汉韩婴诗外传四》 > 《园有桃》

君子之居也，绥如安裘，晏如覆杆。天下有道，则诸侯
畏之；天下无道，则庶人易之。非独今日，自古亦然。昔
者范蠡行游，与齐屠地居。奄忽龙变，仁义沉浮，汤汤
慨慨，天地同忧。故君子居之，安得自若。《诗》曰：“心之忧
矣，其谁知之。”

田子方之魏，魏太子从车百乘而迎之郊。太子再拜
谒田子方，田子方不下车。太子不说，曰：“敢问何如则
可以骄人矣？”田子方曰：“吾闻以天下骄人而亡者有
矣。由此观之，则贫贱可以骄人矣。夫志不得则授履
而适秦、楚耳，安往而不得贫贱乎？”于是太子再拜而
后退，田子方遂不下车。〈诗阙〉

戴晋生敝衣冠而往见梁王。梁王曰：“前日寡人以上
大夫之禄要先生，先生不留，今过寡人邪？”戴晋生欣
然而笑，仰而永叹曰：“嗟乎！由此观之，君曾不足与游
也。君不见大泽中雉乎，五步一噣，终日乃饱。羽毛悦
泽，光照于日月；奋翼争鸣，声响于陵泽者何？彼乐其
志也。援置之囷仓中，常噣梁粟，不旦时而饱，然犹羽
毛憔悴，志气益下，低头不鸣。夫食岂不善哉？彼不得
其志故也。今臣不远千里而从君游者，岂食不足，窃
慕君之道耳。臣始以君为好士，天下无双，乃今见君
不好士明矣。”辞而去，终不复往。〈诗阙〉